SK Úradný vestník Európskej únie C 124/16

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2011/C 124/12

Týmto uverejnením sa poskytuje právo vzniesť námietky proti žiadosti podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„MONGETA DEL GANXET“

ES č.: ES-PDO-005-0636-27.07.2007

CHZO( ) CHOP ( X )

1. Názov:

„Mongeta del Ganxet“

2. Členský štát alebo tretia krajina:

Španielsko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

Chráneným označením pôvodu „Mongeta del Ganxet“ sa označujú sušené alebo varené a konzervované semená pôvodnej odrody „ganxet“ druhu Phaseolus vulgaris L.

Fazule, na ktoré sa CHOP vzťahuje, sú na komerčné účely v triede „extra“ a majú tieto vlastnosti:

Vzhľad: sušené fazule celého druhu Phaseolus vulgaris L. sú biele, mierne lesklé, sploštené a majú výraznejší tvar obličky (ganxet znamená v katalánčine malý háčik), s 2 – 3 stupňovým oblúkovým ohnutím na stupnici od 0 do 3. Priemerná hmotnosť: 100 semien fazule váži medzi 40 a 50 g.

Chemické vlastnosti sušenej fazule:

a) vlhkosť: menej ako 15 %;

b) bielkoviny: najmenej 27 %; vysoký pomer bielkovín;

c) škrob: najviac 25 %; nízky obsah amylázy;

d) vláknina: najmenej 21 %.

Akonáhle sú uvarené, či už doma alebo spracovateľskou firmou, ich organoleptické vlastnosti sú takéto:

a) mierne zvráskavenie šupky, ktoré nie je veľmi viditeľné (0 až 2 na stupnici od 0 do 10);

b) pretrvávajúci vysoký stupeň krémovitosti;

c) mierne intenzívna chuť (3 na stupnici od 0 do 10).

3.3. Suroviny (len pri spracovaných výrobkoch):

Toto CHOP sa vzťahuje na semená rastliny, sušené alebo varené a konzervované. Konzervy, na ktoré sa vzťahuje CHOP, môžu obsahovať len fazuľu odrody CHOP Ganxet, vodu a soľ. Nesmú byť použité žiadne druhy prídavných alebo konzervačných látok.

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Fazuľa označená CHOP „Mongeta del Ganxet“ sa musí pestovať v označenej zemepisnej oblasti.

Po ručnom zbere sa fazuľa musí očistiť od nečistôt, ošetriť proti napadnutiu nosáčikom a uskladniť, kým sa nezabalí na predaj ako sušená alebo varená a konzervovaná fazuľa.

3.6. Osobitné pravidlá pri krájaní, strúhaní, balení atď.:

Varenie a konzervovanie sa musí vykonať v rámci danej oblasti, aby sa zabezpečila kvalitu konečného produktu. Fazule sa musia variť a konzervovať priamo v nádobách, v ktorých sa budú uchovávať. Výrobok musí byť skladovaný, balený a/alebo varený v chladných a suchých podmienkach, aby sa zabránilo zmenám, ako je stvrdnutie alebo rýchlejšie starnutie.

Suché fazule môžu byť zabalené do plátna, do plátna/igelitu (s otvorom) v baleniach s obsahom najviac 15 kg, alebo na podnosoch s fóliou, ktoré majú maximálnu kapacitu 1 kg. Na predaj priamo do reštaurácií môže byť výrobok zabalený v jutových vreciach s maximálnou kapacitou 25 kg.

Konzervované fazule sa uchovávajú v nádobách s obsahom najviac 1,5 kg (suchej hmotnosti).

3.7. Osobitné pravidlá pri označovaní:

Na obale musí byť jasne vytlačený názov CHOP „Mongeta del Ganxet“ spolu so značkami CHOP a EÚ a ostatnými informáciami požadovanými podľa všeobecne platných právnych predpisov.

Čiernobiely obrázok označenia CHOP:

Farby pantone označenia CHOP: 2 farby, čierna a zelená. Zelená je pantone 383 s týmto CMYK: 23 CYAN-0 MAGENTA-100 YELLOW-17 BLACK.

4. Stručné vymedzenie zemepisnej oblasti:

Zemepisná oblasť, v ktorej sa CHOP fazuľa pestuje a spracúva, zahŕňa všetky obce z okresov Vallès Occidental a Vallès Oriental, obce Malgrat de Mar, Palafolls, Tordera, San Cebriá de Vallalta, Sant Iscle de Vallalta, Arenys de Munt, Dosrius, Argentona a Orrius v okrese El Maresme a obce Blanes, Fogars de Tordera, Massanet de la Selva a Hostalric v okrese La Selva.

5. Spojenie so zemepisnou oblasťou:

5.1. Špecifickosť zemepisnej oblasti:

Zemepisná oblasť zahŕňa nížinu Depresión del Vallés a údolie a deltu rieky Tordera. Táto mierne zvlnená nížina je na severozápade ohraničená pohorím Serralada Prelitoral Catalana a na severovýchode pohorím Serralada Litoral Catalana a na juhu riekou Llobregat. Nížina je vyplnená predovšetkým usadeninami miocénu, zloženými z červených ílov a usadenín z arkózových pieskovcov a zlepencov aluviálneho a fluviálneho pôvodu pochádzajúcich zo štvrtohôr.

Fazuľa sa predovšetkým pestuje v mierne ílovitých, mierne hlinitých, mierne piesočnatých alebo ílovitých pôdach, ktoré sú mierne zásadité a majú vysoký obsah Ca++ (pozri bod 5.3).

Táto oblasť má mierne, stredomorské podnebie a priemerné ročné zrážky, ktoré sú rozložené nepravidelne v priebehu celého roka, sú medzi 500 – 700 l/m2. Väčšina zrážok spadne na jar a na jeseň, v zime je zrážok menej a v lete prší najmenej.

Tradične sa fazuľa druhu ganxet pestovala striedavo so zimnými obilninami. Pretože obilniny sa musia zozbierať ako prvé, zasiala sa fazuľa v júli, zakvitla na konci augusta a na konci septembra a októbra bola úroda pripravená na zber. V tomto ročnom období, kedy nie je tak horúco, fazuľa dozrieva pomalšie a to pomáha vytvoreniu sotva viditeľnej šupky a krémovitejšej textúry. Pestovatelia si to všimli a dnes sa sejba uskutočňuje v strede júla, či je plodina pestovaná v rotácii s obilninami alebo nie.

Fazuľa, z ktorej pochádza odroda mongeta del ganxet, bola prinesená do Katalánska zo Strednej Ameriky v 19. storočí. Za tie roky sa vďaka práci a odborným znalostiam poľnohospodárov vybrali najlepšie rastliny, ktoré sú prispôsobené vegetačnému cyklu od júla do novembra. Zároveň sa vyvinuli techniky, ktoré umožňujú pestovať túto plodinu s minimálnym použitím chemických látok a maximálnym rešpektom k produktu. Príprava pôdy, siatie, hustota a orientácia plodiny tak, aby sa umožnilo maximálne prevzdušnenie, kontrola zavlažovania, zber a spracovanie po zbere predtým, ako sa výrobok dostane k spotrebiteľovi, sa vykonávajú podľa tradičných metód, ktoré chránia miestni poľnohospodári. Výsledkom je pôvodná odroda fazule so špecifickými organoleptickými vlastnosťami, ktorá takmer úplne nahradila iné druhy fazule, ktoré predtým v tejto oblasti rástli. Dnes je odroda mongeta del ganxet jednou z hlavných zložiek mnohých tradičných miestnych jedál, ako sú mongetes amb butifarra, empedrat de bacallà, truita de mongetes, mongetes amb cloïsses atď. a nachádza sa v ponukách tradičných aj prvotriednych reštaurácií v tejto oblasti aj inde v Katalánsku.

5.2. Špecifickosť výrobku:

Táto fazuľa má sotva znateľnú šupku a je veľmi krémovitá.

Táto pôvodná odroda fazule má vysoký obsah bielkovín (minimálne 27 %) a nízky obsah škrobu (maximálne 25 %), vlastnosti, ktoré sú spojené s výraznejšou krémovitosťou konečného výrobku.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO):

Environmentálne faktory, ktoré spôsobujú vznik vysokokvalitného výrobku (veľmi jemná šupka a veľmi krémovitá textúra) sú:

— podnebie vhodné pre vegetačný cyklus od júla do novembra, takže fazuľa dozrieva pri miernych teplotách, čo spôsobuje vznik veľmi krémovitých fazuliek so sotva viditeľnou šupkou,

— hladiny Ca++ v pôde, ktoré zabezpečujú, že odroda sa nerozpadá počas varenia a má šupku, ktorá pri jedení nie je veľmi badateľná.

Kultivácia a výber fazule v označenej zemepisnej oblasti z generácie na generáciu spôsobili vznik odrody, ktorá je dokonale prispôsobená miestnym podmienkam, a kvalitu, ktorá je uznávaná gastronomickými tradíciami.

Odkaz na uverejnenie špecifikácie:

http://www.gencat.cat/dar/pliego-mongeta-ganxet

(1) Ú. v. EÚ L 93, 31.3.2006, s. 12.